Peppi Azzopardi ilu għal dawn l-aħħar 20 sena jagħmel il-programmi ta' ġbir. Meta t-tim ta' Xarabank ippreżenta ċ-ċekk ta' €1,620,530 lil Puttinu, Peppi spjega kif jiġu mumenti fejn ma jiflaħx jagħmel iktar programmi ta' ġbir. "Kull sena jkun hemm mumenti fejn inkellem lil Angele u lil Rennie u ngħidilhom, 'Ma nkunx niflaħ nagħmel iktar dan il-programm. Din is-sena kellna lil Ziam illi miet ta' età daqshekk żgħira, u kellna wkoll lil Jerome." "Imbagħad tibda tiltaqa' mal-istejjer l-oħra bħal ta' Nigel li kien qed jistenna qalb l-Ingilterra u issa biddlulu qalbu, u qed jilgħab il-futbol. Iltqajna ma' Ellie li ilha l-Ingilterra għal dawn l-aħħar 8 xhur tistenna fwied. Nibda ngħid imma kif nistgħu nħallu lil din it-tifla u l-familja tagħha mingħajr, probabbli, ma għandhom fejn joqogħdu?" "Iltqajna ma' każ li qatt ma kellna bħalu. Tifel illi f'ġuf ommu tatu . Tibda tgħid, 'Imma kif jista' jkun. Kellna wkoll il-każ ta' Damien, illi naħseb li m'hawnx bħalu fl-Ewropa u mhux biss f'Malta. Damien sa xahar ilu għamel mitt operazzjoni u waħda, u għadhom kemm qatgħlu siequ l-leminija. Kellna wkoll il-każ ta' Maison illi kif issir taf bih wkoll jgħidlek, 'Ara ma jfettilekx ma tkomplix taħdem,' u lilkom jgħidilkom, 'Ara ma jfettilkomx ma tkomplux iċċemplu.' Il-każ ta' Maison, li twieled jinsa jieħu n-nifs." Marru l-Ingilterra, u issa jridu jagħmlu 8 snin l-Ingilterra. Immaġinaw kieku m'hemmx Puttinu u kieku m'hemmx intom." Għaldaqstant, Peppi spjega kif stejjer bħal dawn ikomplu jgħinuh biex ma jiqafx jaħdem u jagħmel programmi ta' ġbir. F'Marzu li għadda, Xarabank ġabar is-somma ta' €1,620,530 f'programm li kien ittella' b'risq Puttinu Cares. Tinsiex, nhar il-Ġimgħa li ġej Peppi se jerġa' jiġbor, din id-darba għad-Dar tal-Providenza. Grazzi talli se terġgħu tkunu ġenerużi. Ritratt tal-faċċata: Puttinu Cares
BIL-FILMAT: "Ma nkunx niflaħ nagħmel iżjed programmi ta' ġbir" - Peppi Azzopardi